ভোটে জিতেই রাজ্যকে মদ-শূন্য করতে উদ্যোগী হলেন বিহারের মুখ্যমন্ত্রী নীতীশ কুমার। বিহারে খুব দ্রুত নিষিদ্ধ হতে চলেছে মদ্যপান। বিহারের আবগারি দফতরের মন্ত্রী আবদুল জলিল মস্তান সরকারের এই সিদ্ধান্তের কথা সাংবাদিকদের জানান। সেই সঙ্গে তিনি জানিয়েছেন, আগামী ছ’মাসের মধ্যেই সরকার এই সিদ্ধান্ত কার্যকর করবে।
নির্বাচনের আগে মুখ্যমন্ত্রী পদের দাবিদার হিসেবে প্রচার করার সময়ে মদ্যপান রোখার প্রতিশ্রুতি দিয়েছিলেন নীতীশ। ভোটে নীতীশ-লালু জোট বিপুল সাফল্যের সঙ্গে জয়ী হয়। ক্ষমতায় আসীন হওয়ার পরেই কথামতো সিদ্ধান্ত নিলেন নীতীশ।
এদিন আবদুল জলিল জানান, ‘‘রাজ্যে বর্তমানে মদ্যপানের প্রবণতা অনেকটা বেড়ে যাওয়ায় এই সিদ্ধান্ত নিচ্ছে সরকার।’’ এর আগে বিহারে মদ নিষিদ্ধ করার দাবিতে একাধিকবার পথে নেমেছেন মহিলারা। এবারেও সোচ্চার হন তাঁরা। তাই ক্ষমতায় আসার পরে কালক্ষেপ না-করে দ্রুত সিদ্ধান্তের কথা ঘোষণা করে দিলেন নীতীশ কুমার।